 УЧЕБНА ПРОГРАМА 
ЗА СПЕЦИФИЧНА ПРОФЕСИОНАЛНА ПОДГОТОВКА 
ПО „ТЕОРИЯ НА ПРОФЕСИЯТА“
ПИАНО

I. ЦЕЛ И ЗАДАЧИ НА ОБУЧЕНИЕТО
Целта на предмета Теория на професията е да запознае учениците с теоретичната основа и методическата последователност в музикално-изпълнителското изкуство.
Задачите на обучението са:
- да проследи насочено и задълбочено развитието на клавирното изкуство от неговото зараждане до днес, да разгледа основните методически виждания и школи в миналото и тяхното значение и приложение при клавирното изпълнителство;
- да се занимае с основните компоненти на клавирната интерпретация като се обърне внимание на тяхното значение и проява през различните епохи, стилове и автори;
- да систематизира, обогати и задълбочи знанията на учениците, свързани с развитието им като клавирни изпълнители, а също така и да ги запознае с основните методически принципи и изисквания на клавирната педагогика

II. МЕТОДИЧЕСКИ УКАЗАНИЯ

Изграждането на пълноценен музикант-инструменталист предполага тясна връзка между теоретичните познания по професията и практическите умения.
Предметът Теория на професията дава възможност за изпълнението  на една от най-важните задачи в процеса на обучение по пиано, а именно възпитаване на усета и чувството за стил и стиловата култура на учениците. Това възпитание започва от началото на обучението по пиано с първите сериозни произведения и изисквания на преподавателя към тях. В XII клас, когато се изучава Теория на професията, учениците вече са натрупали достатъчно голям изпълнителски опит, а също така са изучавали много музикално-теоретични дисциплини: история на музиката, хармония, полифония, музикален анализ и др. В часа по Теория на професията учителят трябва да се опре именно на тези знания, за да провокира мисленето и активността на учениците, за да могат тези знания да се разширят, задълбочат и систематизират.
Важно условие за развитието на младите пианисти е запознаването им с богатия клавирен репертоар, а също и слушането на изпълнения на изтъкнати пианисти, което ще помогне за разширяване на техните музикални възгледи и интерпретационни възможности.
Начин на оценяване: Срочната и годишната оценка се формират от учителя въз основа на минимум 2 текущи оценки за учебен срок.

III. РАЗПРЕДЕЛЕНИЕ НА УЧЕБНОТО ВРЕМЕ

XII клас – по 1 учебен час седмично, 29 учебни седмици, 29 учебни часа годишно.

IV. УЧЕБНО СЪДЪРЖАНИЕ И РАЗПРЕДЕЛЕНИЕ НА МАТЕРИАЛА

1. Произход и развитие на инструмента. Устройство, обем, темброви особености и приложение – 2 ч.
2. Клавирното изкуство в миналото. Клавирни школи през XVII век – 1 ч.
3. Разцвет на клавирното изкуство през XVIII век – 1 ч.
4. Клавирната музика на виенските класици – 2 ч.
5. Клавирното изкуство през романтизма – 2 ч.
6. Клавирното изкуство през XX и XXI век – 1 ч.
7. Българска клавирна школа и българска клавирна музика – 2 ч.
8. Същност на интерпретацията. Стил. Стилови особености в клавирното творчество и изпълнителско изкуство – 2 ч.
9. Техника. Психофизиологични основи на техниката. Формиране на техниката на пианиста. Принципи на апликатурата – 2 ч.
10. Клавирен тон и неговите качества. Условия за правилно звукоизвличане – 2 ч.
11. Динамиката като изразно средство – 1 ч.
12. Орнаментика – 1 ч.
13. Художествени принципи на педализацията – 1 ч.
14. Проблеми на ритъма, темпото, агогиката и метриката при организирането на музикално-времевия процес – 1 ч.
15. Музикална памет. Физиологична основа на паметта. Видове памет. Методи  за развитие на музикалната памет – 1 ч.
16. Познавателна и възпитателна роля на учебния процес. Ролята на преподавателя – 1 ч.
17. Работа над художествените произведения. Изясняване на съдържанието на авторовия замисъл. Индивидуален подход – 2 ч.
18. Работа над гами, етюди и технически упражнения – 2 ч.
19. Преговор – 2 ч.

